Predkladacia správa

 	Návrh optimalizácie infraštruktúry verejnoprávnych vysielateľov v podmienkach digitalizácie vysielania sa predkladá na základe Plánu práce vlády SR na rok 2007, schváleného uznesením vlády SR č. 55 zo dňa 17. januára 2007.
 
     	V materiáli sa v širšom mediálnom, spoločensko-politickom i medzinárodnom kontexte analyzuje súčasný stav a načrtáva vízia rozvoja médií verejnej služby na Slovensku. V súvislosti s tým sa formulujú základné východiská, obsah a poslanie vysielania verejnej služby v podmienkach informačnej spoločnosti, definujú sa jeho kritériá a mechanizmy ich vyhodnocovania.  Veľká pozornosť sa venuje analýze zdrojov financovania médií verejnej služby, predkladajú sa niektoré systémovo nové prístupy a mechanizmy. Realizáciou navrhovaných opatrení sa utvoria predpoklady na uplatnenie európskeho modelu verejnej služby a štandardizáciu trhu elektronických médií na Slovensku.
 
     	Významnú rolu  v riešení dlhodobej finančnej i programovej krízy Slovenskej televízie a Slovenského rozhlasu by mali zohrať zmluvy medzi štátom a verejnoprávnymi vysielateľmi o obsahoch, cieľoch a zabezpečení služieb verejnosti. Materiál na základe rozboru mediálnej politiky a skúseností viacerých  európskych štátov formuluje kľúčové parametre takýchto zmlúv a navrhuje postup ich prípravy. V tejto súvislosti sa monitoruje aj celkový regulačný rámec médií na Slovensku, predovšetkým z hľadiska existujúcich aplikačných problémov vo vzťahoch medzi manažmentmi a regulačnými orgánmi verejnoprávnych médií.
 
    	Dôležitou súčasťou materiálu je návrh riešenia infraštruktúry médií verejnej služby v podmienkach prechodu na digitálne vysielanie. Ministerstvo kultúry SR odporúča pripraviť projekt výstavby spoločnej budovy pre potreby činnosti Slovenskej televízie, Slovenského rozhlasu a prípadne aj Tlačovej agentúry SR vrátane návrhu na využitie súčasných budov uvedených inštitúcií na zabezpečenie financovania tohto projektu.